Նրա խոսքերով՝ գյուղաբնակ ընտրողները միշտ չէ, որ նույն քաղաքական ակտիվությունն են դրսևորում, ինչը Երևանի ընտրողը։ «Սրանք երկուսը, միանշանակ, տարբերվող քվեարկություններ են լինելու։ Գյուղերում, մարզերում չեն նայում, թե տվյալ թեկնածուն, որ կուսակցությունից է։ Այնտեղ դեռևս ավանդական, ծանոթ-բարեկամ կապերն են գործում։ Եթե բարեկամը ինչ-որ կուսակցությունից է, ապա քվեարկում են այդ կուսակցությանը։ Լրիվ ուրիշ սկզբունքներ են գործում»,- ասաց Բադալյանը՝ հավելելով, որ ցուցիչ չէ նաև Փաշինյանի մարզային հավաքների ժամանակ արձանագրված բազմամարդությունը, քանի որ շատ հնարավոր է՝ մարդը գա, մասնակցի հանրահավաքին, բայց քվեարկի այլ ուժի օգտին։ «Իհարկե, վարչապետի անձի գործոնը մեծ նշանակություն ունի, բայց այն ավելի մեծ նշանակություն ունի Երևանում և հարակից քաղաքներում, քան մարզերում և գյուղաբնակ վայրերում»,- ասաց քաղաքագետը՝ միևնույն ժամանակ հավելելով, որ վարչապետը ուզում է մինչև տարեվերջ գնալ արտահերթի, քանի որ ակնկալում է ստանալ նույն արդյունքը։